recursal/SuperWikiNEXT-32B huggingface dataset:
**مرگ زار** محمد حمید شاہد کے افسانوں کامجموعہ ہے جو 2004 میں اکادمی بازیافت کراچی نے شائع کیا- اس مجموعہ سے قبل محمد حمید شاہد کے افسانوں کے دط مجموعے "بند آنکھوں سے پرے‘‘( 1994) اور"جنم جہنم "( 1998 )میں شائع ہو چکے تھے - اس مجموعہ میں شاہد کے پندرہ افسانے شامل ہیں- نائن الیون کے پس منظر میں لکھی گئی کہانیاں اس مجموعہ کا اختصاص ہیں-  
خود شعوریت سے جہاں محمد حمید شاہد کے افسانوں میں متن در متن یا فریم نے ریٹیو کی صورت پیدا ہوئی، وہاں یہ افسانے نئی قسم کی حقیقت نگاری کے مظہر بھی بن گئے ہیں- برشور،لوتھ ،تکلے کا گھائو،موت منڈی میں اکیلی موت کا قصہ اور مرگ زار محمد حمید شاہد کی نو حقیقت پسندی کی عمدہ مثالیں ہیں- ناصر عباس نیر  

محمد حمید شاہد بلا شبہ خالدہ حسین، منشایاد، اسد محمد خان، مظہر الاسلام، رشید امجد،مشرف احمد اور احمد جاوید والی نسل کے بعد اردو افسانے کے منظر نامے میں ظہور کرنے کرنے والی پیڑھی میں ایک معتبر اور نہایت لائق توجہ افسانہ نگار کے طور پر سامنے آئے ہیں-افتخار عارف

اس مجموعہ کے افسانے
-------------------

برشور  

رکی ہوئی زندگی  

لوتھ  

پارینہ لمحہ کا نزول  

تکلے کا گھائو  

آٹھوں گانٹھ کمیت  

معزول نسل  

گانٹھ  

دکھ کیسے مرتا ہے  

سورگ میں سور  

موت منڈی میں اکیلی موت کا قصہ  

ناہنجار  

موت کا بوسہ  

ادارہ اور آدمی  

مرگ زار

حوالہ جات
---------

1. ↑  کتابی سلسلہ "آفاق"، خاص نمبر،شمارہ 6، قیوم طاہر، راولپنڈی
**مرزا مہدی حسن خان آباد** خلف مرزا غلام جعفر خان اردو کے شاعر تھے۔ لکھنؤ میں ؁ 1809 عیسوی بمطابق 1228 ہجری کو پیدا ہوئے۔ ان کے بزرگ لکھنؤ کے عمائدین میں سے تھے۔ نواب تجمل حسین خان والیِ فرخ آباد سے بھی قرابت داری تھی۔ تمام عمر لکھنؤ میں فارغ البالی سے رہے۔ مجالسِ مشاعرہ کے دلدادہ تھے۔ شیخ امام بخش ناسخ سے تلمذ حاصل تھا اور پُر گوئی میں شہرت رکھتے تھے۔ دو سے زیادہ دیوان ، تین واسوخت اور ایک مثنوی ان سے یادگار ہے۔ ایک دیوان موسوم بہ "" نگارستان عشق "" ؁ 1843 عیسوی میں مطبع مرتضوی لکھنؤ سے شائع ہوا۔ ایک واسوخت کا متن ""شعلہ جوّالہ"" میں شامل ہے۔ ان کی ایک کتاب ""بہار سخن"" بھی مشہور ہے۔ جس میں آتش و ناسخ کے بلمقابل ہم طرح غزلیں درج ہیں۔ بعض تذکرہ نگاروں نے لکھا ہے کہ ہر بحر میں آباد کا ایک دیوان غزلیات تھا۔ اس بیان کو لالہ سری رام تسلیم نہیں کرتے لیکن نساخ کا بیان ہے کہ بعض دیوان اور واسوخت نظر راقم سے گزرے ہیں۔

نمونہ کلام
----------

رکھ لیا پردہ مرا قاتل تری تلوار نے

جسم عریاں پر احساں زخم دامن دار کا

طور کم کر نہ مرے بعد جفا کاری کا

حوصلہ تا کسی دشمن کو نہ ہو یاری کا

واللہ کیا ہے حسن بت پر غرور کا

بندوں کو شک ہوا ہے خدا کے ظہور کا

بگڑ گیا جو نکلتے ہی روح کا نقشا

طلسم تھا کوئی یا اپنا خانہ تن تھا

ماخذات
------

* بزم سخن ، ص : 4 از سید علی حسن خان آگرہ 1881 ء
* تذکرہ نادر ، ص: 17 از کلب حسین نادر لکھنؤ 1957
* خمخانہ جاوید ، جلد اوّل ص : 1 از لالہ سری رام دہلی 1908
* سخن شعراء ، ص: 3 از عبدالغفور نساخ لکھنؤ 1874
* سراپا سخن ( تلخیص ) ص: 25 از سید محسن علی لکھنؤ 1967
**محمود شاہد** اردو کے شاعر ہیں۔

پیدائش
------

محمود شاہد کی پیدائش 1958ء کو کڈپہ میں ہوئی۔ شاہد ان کا تخلص ہے۔

شاعری کا آغاز
-------------

محمود شاہد شہر کڑپہ کے ایک ایسے جدید شاعر ہیں جو مختلف زاویہ ہائے نگاہ سے ہر چیز کا مشاہدہ کرتے ہیں علمی، ادبی و ثقافتی ہو یا مذہبی نقطہ نظر وہ اپنے مشاہداتی نظریات کو جدید پیرائے میں ظاہر کرتے ہیں ان کے افکار و خیالات جداگانہ ہیں۔ موصوف کو ادبی ماحول و راثت میں ملا ہے ان کے والد داؤد نشاط کڑپہ کے ایک معروف شاعر تھے اور ان کی بدولت گھر میں ادبی ماحول برقرار رہا۔ شہر کڑپہ یوں بھی ادبی ماحول کا عکاس ہے۔ سنہ 1975ء سے ہی اپنی تخلیقات سے ادبی محفلوں کو گرم کیا ہے۔
موصوف بنیادی طور پر ایک اچھے افسانہ نگار ہیں۔ ان کی تصنیفات میں ’’ڈھانچہ‘‘ ان کا پہلا افسانوی مجموعہ ہے علاوہ ازیں موصوف نے ’’صحرا دریا صحرا‘‘ کے نام سے تنقیدی مضامین کا مجموعہ بھی اہل ارباب سخن کی نذر کیا ہے۔ زیر ترتیب افسانوں کا مجموعہ ’’بے شکل سیاہ دھبہ‘‘ کے نام سے تیار ہے اس کے ساتھ ساتھ ایک شعری مجموعہ ’’سنگ ریزے‘‘ بھی زیر ترتیب ہے۔ انھوں نے اپنے صحافتی سفر کا آغاز 1980ء میں کیا اور شہر کڑپہ سے سنہ 2008ء ماہ جولائی میں پندرہ روزہ ’’وسیلہ‘‘ شائع کرنے میں کامیاب رہے۔

شاہد کی غزلوں میں جدید رجحانات
------------------------------

موصوف نے اپنے تعلیمی دور سے ہی شاعری کا آغاز کیا وہ اپنے والد سے اصلاح لیا کرتے تھے۔ ان کے فکر و فن اور خیالات کے تعلق سے اقبال واجد نے اپنے ایک مضمون میں لکھا ہے:
’’محمود شاہد کے فکر و فن نے ہمیشہ زندگی کی جمالیاتی آفاقیت اور اظہار و بیان کی Direct اثر پذیری کو اختیار کرتے ہوئے فنی تخلیق کی نمائندگی کی ہے۔ ان کی تخلیقات اردو میں زندگی کا روشن اشارہ ہیں۔‘‘
محمو د شاہد نے وجودیت کے پیرائے کو بڑے ہی سلیقے سے استعمال کیا ہے اور اپنے جسم و جاں کو دھویں میں تر بتر محسوس کیا ہے کبھی اسی جسم و جاں کو مشکوک ٹھہرایا ہے اور اپنے وجود کی جستجو میں کئی اشعار کہے ہیں۔ چند شعرا ملاحظہ ہوں:


|  |  |  |
| --- | --- | --- |
| "| کہر آلود جان و جسم کا موسم
دھویں میں تر بتر جذبات سناٹا | "|


|  |  |  |
| --- | --- | --- |
| "| یہ نظر کا فریب ہے شاہدؔ 
یہ سراپا یہ جسم و جاں مشکوک | "|


|  |  |  |
| --- | --- | --- |
| "| دوڑتا پھر رہا ہوں صدیوں سے
ہاتھ آتا نہیں رمیدہ وجود | "|

وہ اپنے افکار و خیالات کو روایتی زنجیروں میں جکڑنا نہیں چاہتے ان کے آزادی اظہار کا یہ نظریہ جدید رجحانات کی طرف اشارہ کرتا ہے۔ اس کے ساتھ ساتھ لطیف طنز بھی ان کی شاعری میں پایا جاتا ہے اور منظر کشی بھی، چند شعر ملاحظہ ہوں:


|  |  |  |
| --- | --- | --- |
| "| میں سوچ میں اپنی تاعمر رہا قید
دیکھا ہے کسی نے زنداں میں بھی زنداں | "|


|  |  |  |
| --- | --- | --- |
| "| در بدر پھرتے ہیں سائے شاہد
ہر قدم دھوپ بچھاتی ہے شعاع | "|


|  |  |  |
| --- | --- | --- |
| "| لفظ کی پشت پہ معنی کی لاش
مجھ سے پہلے مرے ادراک کی موت | "|


|  |  |  |
| --- | --- | --- |
| "| نئے موسم کی نئی بارش میں
مرے ہمراہ نہاتی ہے شعاع | "|


|  |  |  |
| --- | --- | --- |
| "| وحشت زدہ نیلگوں آسماں
اپنے لہو میں تربتر ہے شفق | "|

جدید لب و لہجے کے شعرا میں محمود شاہد کا نام بڑے ہی فخر سے لیا جاتا ہے۔

حوالہ جات
---------

1. ↑  یہ مضمون امام قاسم ساقی کا مقالہ شعراے کڈپہ کی غزلوں میں جدید رجحانات سے لیا گیا ہے
2. ↑  غم کا سورج، سعید نظر، اگست 2001ء
**خواجہ غلام حسن پیر سواگ نقشبندی** تھل کی عظیم ہستی اور بزرگ ہیں۔

نام ونسب
--------

نام خواجہ غلام حسن۔ لقب: پیرسواگ۔ سلسلہ نسب اس طرح ہے: خواجہ غلام حسن ا لمعروف پیر سواگ نقشبندی بن ملک لعل حسین سواگ بن احمد یا ربن یار محمد۔

ولادت
-----

خواجہ غلام حسن سواگ کی پیدائش 1267ھ، مطابق 1849ء کو موضع گاڑے کھوہ "ڈگر سواگ "لعل عیسن کروڑ، ،ضلع لیہ میں ہوئی۔

ابتدائی زندگی
-------------

آپ بچپن میں والدین کے سایہ سے محروم ہو گئے اور آپ کی پرورش سواگ خاندان کی نیک اور پاکیزہ خاتون نے کی۔ آپ مویشی چراتے تھے۔

تحصیل ِعلم
----------

آپ ڈیرہ اسماعیل خان پہنچ کر خواجہ محمد عثمان دامانی کے خلیفہ مولانا غلام حسن پونگر کی خدمت میں حاضر ہوئے اور ابتدائی تعلیم ان سے حاصل کی۔ اور صَرف مولانا محمد علی شہاب ضلع جھنگ سے پڑھی اور کروڑ کے ایک خدا رسیدہ بزرگ مولانا جان محمد کے حلقہ درس میں شامل ہو گئے۔ اس کے بعد" سیواں "ضلع میانوالی تشریف لا کر مولانا غلام محمد کی خدمت میں رہ کر اکتساب علم کرنے لگے۔ پھر آپ سیواں سے رخصت ہو کر "چکڑالہ" میں مولانا نور خان کی خدمت میں حاضر ہوئے۔ مولانا نور خان خواجہ محمد عثمان دامانی کے خلفاء میں سے تھے۔ آپ نے بقیہ تمام تعلیم مولانا نور خان سے حاصل کی اور ظاہری وباطنی علوم میں کامل ہوئے۔

علم باطنی
---------

تکمیل علم کے بعد خواجہ محمد عثمان دامانی کی خدمت میں حاضر ہوکر سلسلہ نقشبندیہ میں داخل ہو گئے۔ خواجہ محمد عثمان نے آپ کی پختگی باطنی پاکیزگی دیکھ کر سلسلہ کی ترویج کے لیے خلافت عطا فرما دی۔ خواجہ محمد عثمان موسیٰ زئی کے انتقال کے بعد قطب عالم خواجہ محمد سراج الدین نے آپ کو بیعت کی اجازت بخشی۔ خواجہ غلام حسن سواگ کے کشف و کرامات کے باعث سرحد، بلوچستان اور پنجاب میں مریدین کی تعداد لاکھوں میں ہو گئی۔

سیرت و خصائل
------------

پیرغلام حسن سواگ کی تمام عمر دین اسلام اور شریعت مصطفٰی ﷺ کے احکام کی اشاعت فرمانے میں گذری۔ لاتعداد ہندو، سیکھ، مسیحی صرف آپ کے روئے تاباں کی زیارت سے مشرف ہو کر داخلِ اسلام ہوئے۔ آپ کا معمول تھا کہ اگر کوئی ہندو یا غیر مسلم دائرہ اسلام میں داخل ہوتا تو آپ حسب ِضرورت اس کی مالی معاونت و امداد کرنے کے لیے اپنا مال، جان، اولادتک قربان کرنے سے دریغ نہ فرماتے۔ آپ کا معمول تھا کہ جہاں کہیں بھی وعظ کے لیے تشریف لے جاتے تو لوگوں کو غیر شرعی رسومات چھوڑنے اور احکام شریعت پر عمل کرنے کی ترغیب فرماتے۔ آپ کلمہ حق کہنے میں بھی بڑی دلیری اور بے باکی سے کام لیتے اور اس سلسلہ میں کسی بڑے سے بڑے آدمی کی بھی پروانہ کرتے۔

وفات
----

آپ کی وفات 13 جمادی الآخر 1358ھ بمطابق 1939ء حسن آباد سواگ شریف تحصیل کروڑ ضلع لیہ میں ہوئی۔

حوالہ جات
---------

1. ↑  "ضیائے طیبہ". 11 جون 2016 میں اصل سے آرکائیو شدہ. اخذ شدہ بتاریخ 22 اپریل 2017.  الوسيط `|url-status=` تم تجاهله (معاونت)
2. ↑  اولیائے لیہ، صفحہ 64، نور محمد تھند دار الکتاب کالج روڈ لیہ
**معہد الخلیل الاسلامی** کراچی بہادرآباد میں واقع ایک نہایت زبردست جامعہ ہے جس کے بانی قطب الاقطاب شیخ الحدیث مولانا زکریا صاحب کاندھلوی مہاجر مدنی کے خلیفہ مجاز مولانا یحیی مدنی ہیں اس جامعہ کی خصوصیت یہ ہے کہ وہاں پر تعلیم کے ساتھ تربیت پر بہت زور دیا جاتا ہے۔معہد الخلیل کراچی کے چند گنے چنے بڑے مدارس میں شمار ہوتا ہے۔

مہتمم
-----

اس وقت معہد الخلیل الاسلامی کے موجود ہ مہتمم اس کے بانی حضرت مولانا یحیٰی مدنیؒ کے بڑے صاحبزادے ہیں۔ آپ کا نام حضرت مولانا محمد الیاس مدنی دامت برکاتہم ہے۔آپ کے متبحر عالم دین،صاحب نسبت بزرگ اور بڑی جاذب شخصیت کے مالک ہیں۔

درس نظامی
---------

معہد الخلیل الاسلامی میں حفظ کی کلاسس کے ساتھ ساتھ درس نظامی کے درجات بھی ہیں۔اور یہاں کے طلبہ اکثر وبیشتر وفاق المدارس العربیہ میں پوزیشن لیتے رہتے ہیں۔اس میں درس نظامی کے تحت عربی کا شعبہ ( ڈیپارٹمنٹ) بھی ہے۔ جس کے نگران شیخ محمد کاشف جلیل مد ظلہ ہیں۔

غیر نصابی سرگیرمیاں
-------------------

معہد الخلیل کے زیر انتظام طلبہ کی حوصلہ افزائی کے لیے غیر نصابی سرگرمیاں بھی منعقد ہوتی ہیں۔اس کے علاوہ معہد کے زیر انتظام کئی دہائیوں سے اردو رسالہ ’’سلوک واحسان ‘‘کا بھی اجرآ ہوتا ہے۔اور اس کے علاوہ عربی زبان میں عالمی سطح کا ایک رسالہ ’’المجد ‘‘ بھی شائع ہوتا ہے۔

محل وقوع
--------

معہد الخلیل الاسلامی پاکستان کے شہر کراچی میں واقع ہے۔اس کا پتہ درج ذیل ہےـ

445/2 بہادر آباد ،کراچی نمبر 5۔

حوالہ جات
---------
**پرنس جارج** نامی شہر جس کی کل آبادی 80981 افراد پر مشتمل ہے، کینیڈا کے صوبے برٹش کولمبیا کے شمال میں واقع ہے اور اسے برٹش کولمبیا کا شمالی دار الخلافہ بھی کہتے ہیں۔ فریزر اور نچیکو دریاؤں کے سنگم پر واقع اور ہائی وے نمبر 16 اور 97 کے سنگم پر موجود یہ شہر صوبے کی معیشت اور ثقافت میں اہم کردار ادا کرتا ہے۔

معیشت
-----

پرنس جارج کی معیشت 21ویں صدی میں خدمات کے شعبے کی مرہون منت ہے۔ ناردرن ہیلتھ اتھارٹی جو پرنس جارج میں قائم ہے، سالانہ 45 کروڑ ڈالر کا بجٹ رکھتی ہے اور اس کی سرمایہ کاری 10 کروڑ ڈالر سے زیادہ ہے۔

شہری معیشت میں تعلیم کے شعبے سے بھی کافی رقم آتی ہے۔ تعلیم کے شعبے سے شہری معیشت میں سالانہ 78 کروڑ ڈالر سے زیادہ شامل ہوتے ہیں۔
20ویں صدی کے دوران مقامی معیشت پر جنگلات اور اس سے متعلقہ صنعتوں کا غلبہ رہا تھا۔ اس میں پلائی وڈ بنانے والے، بہت ساری آرا ملیں اور لکڑی کے گودے کی تین فیکٹریاں اہم آجرین اور صارفین کا درجہ رکھتی تھیں۔ 1980 اور 1990 کی دہائیوں میں آنے والے ماؤنٹین پائن بگ کی وباء نے اس صنعت میں عارضی طور پر تیزی پیدا کی کیونکہ بے شمار اداروں نے سوکھے ہوئے درختون کو کاٹنے کے ٹھیکے لینے شروع کر دیے۔ معدنیات کی تلاش اور کان کنی اب اس علاقے کے مستقبل میں اہم حیثیت رکھتی ہیں۔ ایک اندازے کے مطابق نچاکو بیسن کے علاقے میں 50 لاکھ بیرل سے زیادہ خام تیل موجود ہے۔
دیگر اہم صنعتوں میں دو کیمیائی مواد تیار کرنے والے کارخانے، شراب کی فیکٹری، ڈیری، مشینیں بیچنے والی دکانیں، المونیم کی کشتیاں بنانے والی کمپنیاں، لکڑی کے تنوں سے گھر بنانے والی کمپنیاں اور جنگلات سے متعلق صنتعیں شامل ہیں۔

ذرائع نقل و حمل
---------------

ہائی وے نمبر 16 اور 97 کے سنگم پر واقع ہونے کی وجہ سے پرنس جارج شمالی برٹش کولمبیا کا اہم مرکز ہے۔ گرے ہاؤنڈ کی جانب سے یہاں بسیں چلتی ہیں جو وینکوور سے لے کر پرنس رُپرٹ، ایڈمنٹن اور فورٹ سینٹ جان تک جاتی ہیں۔
یہاں ایک بندرگاہ بھی موجود ہے جہاں کینیڈین ریلوے سفری سہولیات مہیا کرتی ہے۔
پرنس جارج کا ہوائی اڈا شہر سے 7 کلومیٹر دور ہے جہاں کسٹم کی سہولیات بھی موجود ہیں۔ 
کینیڈین نیشنل ریلوے کی جانب سے یہاں مال برداری کی سہولیات مہیا کی جاتی ہیں اور وی آئی اے بھی یہاں کام کرتی ہے۔
چاندی ایک قیمتی دھات ہے اور پانچ ہزار سالوں تک دنیا بھر میں بطور کرنسی استعمال ہوتی رہی ہے۔ بیسویں صدی عیسوی میں عالمی بینکاروں نے بتدریج دنیا بھر میں چاندی کی کرنسی ختم کر کے اپنی جاری کردہ کاغذی کرنسی نافذ کر دی۔ چونکہ ماضی میں لوگ کاغذی کرنسی کو کئی دفعہ ڈوبتے دیکھ چکے ہیں اس لیے اکثر حکومتیں اب بھی چاندی کی بڑی مقدار اپنے پاس محفوظ رکھتی ہیں۔  

چاندی کی اینٹ جس کا وزن 31 کلوگرام سے زیادہ ہے۔

چاندی کے ذخیرے
--------------

باز یاب شدہ چاندی کے ذخیرے بلحاظ ملک درج ذیل ہیں۔ یہ اعداد و شمار 2016ء کے ہیں۔ ایک ٹن میں 32,150 اونس یا 85,735 تولے ہوتے ہیں۔  

صرف 2015ء میں 27,300 میٹرک ٹن چاندی دنیا بھر کی کانوں سے نکالی گئی۔ 80 فیصد چاندی درحقیقت تانبے، سیسے، زنک اور سونے کی کانوں سے نکلتی ہے۔

| ملک کا نام | چاندی کی مقدار |
| --- | --- |
| پیرو | 120,000 ٹن |
| آسٹریلیا | 89,000 ٹن |
| پولینڈ | 85,000 ٹن |
| چلی | 77,000 ٹن |
| چین | 39,000 ٹن |
| میکسیکو | 37,000 ٹن |
| متحدہ امریکہ | 25,000 ٹن |
| بولیویا | 22,000 ٹن |
| روس | 20,000 ٹن |
| دیگر ممالک | 57,000 ٹن |

یہ مجموعی مقدار 571,000 ٹن کے برابر ہے یعنی 18.4 ارب اونس۔ اگر 17 ڈالر فی اونس کے لحاظ سے حساب لگایا جائے تو مجموعی مالیت 312 ارب ڈالر بنتی ہے۔

مزید دیکھیے
-----------

* چاندی
* سونا
* سونے کی منڈیاں
* کاغذی کرنسی
* سونے سے چاندی الگ کرنا
* دھاتوں کی قیمتیں
* پارکیز کا طریقہ
* ملر کا طریقہ

حوالہ جات
---------

1. ↑  Silver reserves worldwide as of 2016, by country
**پرسنل فلوٹیشن ڈیوائس** (انگریزی: Personal flotation device) پی ایف ڈی یا لائف جیکٹ یا لائف بیلٹ یا اسی طرح کی دیگر چیزیں انسان کو پانی میں ڈوبنے سے بچاتی ہیں۔

لائف جیکٹ کے کام کا طریقہ کار
-----------------------------

انسان کے جسم کا لگ بھگ 60 فیصد حصہ پانی پر مشتمل ہے اس لیے انسان کے جسم کی اوسط ڈینسیٹی پانی کی ڈینسیٹی کے آس پاس ہی ہوتی ہے- اسی لیے انسان کے لیے تیرنا آسان ہوتا ہے- خاص طور پر ہم ذرا سی مشق سے سمندر کے پانی پر float کرنا بھی سیکھ سکتے ہیں کیونکہ سمندر کے پانی کی ڈینسیٹی میٹھے پانی کی ڈینسیٹی سے زیادہ ہوتی ہے- لائف جیکٹ میں جب ہوا بھری جاتی ہے اور لائف جیکٹ کو انسانی جسم کے ساتھ منسلک کیا جاتا ہے تو انسان اور لائف جیکٹ ایک ہی جسم کے طور پر پانی میں ہوتے ہیں اور اس جسم کی ڈینسیٹی پانی کی ڈینسیٹی سے کم ہو جاتی ہے- اس لیے لائف جیکٹ نصب ہو اور اس میں ہوا بھری ہو تو پانی کی اچھال کی قوت اسے ہمیشہ پانی کی سطح پر ہی رکھتی ہے- لیکن لائف جیکٹ کا استعمال ڈوبنے سے بچانے کی گارنٹی نہیں ہے- ہوا بھری لائف جیکٹ پہن کر پانی میں کمر کے بل لیٹنا ضروری ہوتا ہے تاکہ آپ کا سر ہمیشہ پانی سے اوپر رہے- اگر کوئی شخص لائف جیکٹ پہن کر پیٹ کے بل پانی میں جاتا ہے اور پھر سیدھا نہیں ہو پاتا تو یہ عین ممکن ہے کہ اس کا سر پانی سے اوپر نہ رہے اور اس کے پھیپھڑوں میں پانی چلا جائے- یہی وجہ ہے کہ ہر وہ فلائٹ جو سمندر کے اوپر سے گذرتی ہو اس میں فلائٹ کے چلنے سے پہلے مسافروں کو فلائٹ جیکٹ پہننے کا طریقہ سکھایا جاتا ہے اور عملے کو یہ ٹریننگ بھی دی جاتی ہے کہ سمندر میں کریش کی صورت میں بھی اگر ممکن ہو تو کریش سے پہلے ہر مسافر کو لائف جیکٹ کے استعمال کا درست طریقہ سکھائیں

مزید دیکھیے
-----------

*

حوالہ جات
---------
**مکاؤ میں کورونا وائرس کی وبا** (انگریزی: COVID-19 pandemic in Macau) کا آغاز اسی سال 2020ء کی 22 جنوری میں ظاہر ہوا جب ایک ایسا ہی معاملہ سامنے آیا۔ اس کے ساتھ اس خطے میں خاص طور پر چین، ہانگ کانگ اور تائیوان سے لوگوں کی آمد پر تحدیدات لگا دیے گئے۔

وبا پر قابو
-----------

6 مارچ 2020ء چین کے ترجمان سمجھے جانے والے ساؤتھ چائنا مارننگ پوسٹ کی اطلاع کے مطابق ملک کا آخری کارونا زدہ باشندہ بھی صحت یاب ہو گیا تھا۔ اس وقت تک صرف 10 لوگ متاثر ہوئے تھے۔ کسینو اور جوئے بازی کے لیے مشہور مکاؤ کو بیرونی سیاحوں کے لیے اگست 2020ء سے دوبارہ کھول دیا گیا۔

سیاحت و کاروبار پر اثر
----------------------

کئی بیرونی کمپنیوں نے اس عالمی وبا کی وجہ سے اپنے ملازمین کے مکاؤ، چین یا ہانگ کانگ کے دوروں کو ملتوی یا منسوخ کر دیے تھے، جن میں بھارتی کمپنی وپرو بھی شامل ہے۔

مزید دیکھیے
-----------

* ایشیا میں کورونا وائرس کی وبا، 2020ء

حوالہ جات
---------

1. ↑  Macau confirms coronavirus case, orders casino staff to mask up
2. ↑  Macau sets new coronavirus curbs for China, Hong Kong visitors
3. ↑  Macau discharges last recovered coronavirus patient, with no new cases in more than a month
4. ↑  Coronavirus: World's biggest gambling hub reopens for business
5. ↑  Wipro suspends employee travel to China, Hong Kong, Macau over coronavirus
وشنو کا چھٹا اوتار **پرشو رام** ایک تاریخی کردار رکھتا ہے کیونکہ یہ کھشتریوں اور برہمنوں کے مابین بالادستی حاصل کرنے کی جدوجہد کی عکاسی کرتا ہے۔ روایت کے مطابق ایک متقی برہمن جمدگنی کو دیوتا سے ایک کرشماتی گائے کامدھینو (یا سورابھی) ملی، جس نے اسے، اس کی بیوی رینوکا اور بیٹے پرشو رام اکو ہر قسم کی سہولت فراہم کر دی۔ کشتری بادشاہ "کارتا ویریہ ارجن" اس سے ملنے آیا تو اس کی دولت دیکھ کر گائے حاصل کرنے کی کوشش کی، لیکن گائے نے اپنے پاس والے ہر شخص کو مار ڈالا اور اڑتی ہوئی آسمان پر چلی گئی۔ تب کارتا ویریہ ارجن نے غصے میں آکر رشی جمدگنی کو مار دیا۔ مقتول برہمن کے بیٹے پرشو رام نے ظالم بیٹے بادشاہ کو سزا دینے کے لیے وشنو سے مدد مانگی۔ دیوتا نے نہ صرف اسے کمان اور گنڈاسا پیش کیا بلکہ رام میں مجسم ہو گیا (سنسکرت میں گنڈاسے کو پراکس کہتے ہیں اور یہی اس اوتار کی وجہ تسمیہ ہے۔) کارتا ویریہ ارجن کو ایک ہزار بازوؤں والا بنایا جاتا ہے جس کے ہر ہاتھ میں ایک ہتھیار ہے، لیکن وشنو کی الوہی قوتوں سے فیض یاب پرشو رام اس پر فیصلہ کن فتح پاتا ہے۔

رام چندر اوتار نے ہندوستانی ذہن پر بہت گہرا اثر ڈالا اور راماین کا رام کافی حد تک اسی جیسا ہے۔

نگار خانہ
---------

* 
* 
* فائل:Jamadagni telling Parasuram about kartyaveerarjun.jpg
*

حوالہ جات
---------



| * د
* ب
* ت
وشنو کے اوتار |
| --- |
| دس اوتار | 
* متسیہ
* کورم
* وراہا
* نرسنگھ
* وامن
* پرشو رام
* رام
* بلرام
* کرشن
* بدھ
* کلکی

 |  |
| دیگر اوتار | 
* Four Kumaras
* نراد
* Nara-Narayana
* Kapila
* Dattatreya
* Yajna
* Rishabha
* Prithu
* دھنونتری
* موہنی
* ویاس
* Prsnigarbha
* ہیاگریو
* Hamsa

 |
| متعلقہ | 
* لکشمی نارائن

 |
**نفیس فاطمہ** (تاریخ پیدائش6 اپریل 1963ء) بنگلور یونیورسٹی کی انجمن رکن ہے۔ اور 2009ء سے جولائی 2017ء تک کرناٹک پردیش کانگریس کمیٹی کی سیکرٹری ہے۔ وہ دو لحاظ سے کرناٹک کینسر سوسائٹی کی صدر تھی، (یہ ایک غیر سرکاری تنظیم ہے جس میں مختلف کیمپوں کی طرف سے کینسر کی ابتدائی علامات کی تشخیص اور علاج کرنے کے لیے کام کرنا، زیر علاج افراد کے لیے بات چیت وغیرہ) اور بھارتی نیشنل کانگریس کی ایک کارکن تھی۔وہ 1999ء سے 2002ء تک کرناٹک پردیش کانگریس کمیٹی کی جنرل سیکرٹری بھی رہی تھی۔

ذاتی زندگی
----------

نفیس فاطمہ بنگلور میں پیدا ہوئی اور اپنا گریجویشن نجالنگپا کالج آف آرٹس، سائنس اینڈ کامرس سے کیا جہاں وہ سٹوڈنٹ لیڈر تھی۔ اس نے اپنے بعد میں اپنے آرٹس کے مضمون سیاسیات میں ماسٹرز کیا۔

نفیس فاطمہ کی شادی 9 جنوری 1983ء کو مسٹر نور احمد سے ہوئی اور اس کا ایک بیٹا ہے۔

سیاسی زندگی
-----------

نفیس فاطمہ 1990ء میں سیاست میں سرگرم کارکن کے طور پر شامل ہوئی۔ انڈین نیشنل کانگریس پارٹی میں وہ مختلف عہدوں پر فائز رہی اور اب وہ کرناٹکا پردیش کانگریس کمیٹی کی سیکرٹری ہے۔

وہ زرعی سائنسی یونیورسٹی، ریچور اور بنگلور کرناٹک میں مختلف عہدوں پر فائز ہوئی جیسا کہ زرعی سائنسی یونیورسٹی کے بورڈ آف مینجمنٹ کی رکن ، کرناٹکا ریاست کے انڈسٹریل بنک لمیٹڈ کی نائب صدر ،پروگرام کمیٹی کی رکن، دوردرشن، بنگلور، ZRUCC کی رکن، جنوبی ریلوے، مشاورتی کمیٹی کی رکن، آل انڈیا ریڈیو اور انڈیا کی فیملی پلاننگ ایسوسی ایشن کی رکن بھی رہی۔

عہدے
----

پارٹی پوزیشنز
- مالزوارم ویسٹ محیلہ کانگریس کمیٹی (I) کی صدر، 1991ء تا 1995ء

- مالزوارم ویسٹ محیلہ کانگریس کمیٹی (I) کی جنرل سیکرٹری، 1992ء تا 1995"

- کے پی سی سی (I) اقلیتی سیل کی جوائنٹ سیکرٹری، 1997ء تا 2002ء

- کرناٹکا پردیش کانگریس کمیٹی (I) کی جنرل سیکرٹری

- ہیبل بلاک، کے پی سی سی کی رکن، 2002ء تا 2005ء

- کے پی سی سی کی منتخب رکن، 2005ء تا 2010ء

دوسرے عہدے
- ریاستی مشاورتی کمیٹی برائے صحت و خاندانی فلاحی ڈیپارٹمنٹ، حکومت کرناٹکا، کی رکن

- آل انڈیا ہینڈی کرافٹس بورڈ (زیر انتظام وزارت ٹیکسٹائل، حکومت بھارت) کی رکن

- زرعی سائنسی یونیورسٹی، بنگلور کے بورڈ آف مینجمنٹ کی رکن

- زرعی سائنسی یونیورسٹی، ریچڑ کے بورڈ آف مینجمنٹ کی رکن

- انڈیا کی فیملی پلاننگ ایسوسی ایشن، بنگلور کی رکن

- آئی-این-ٹی-یو-سی۔ ڈینیڈا پروگرام، نیو دہلی کی پروگرام کوآرڈینیٹر

- دور درشن، بنگلور پروگرام کمیٹی کی رکن

- جنوبی ریلوے میں زیڈ-آر-یو-سی-سی۔ کی رکن

- آل انڈیا ریڈیو، بنگلور کی مشاورتی کمیٹی کی رکن

- کرناٹکا کینسر سوسائٹی کی صدر

- کرناٹکا ریاستی صنعتی بنک لمیٹڈ کی نائب صدر

- بھارت کی یلاہنکا لوکل ایسوسی ایشن کی صدر

حوالہ جات
---------

1. ↑  "Syndicate Members | Bangalore University". *bangaloreuniversity.ac.in*. 26 دسمبر 2018 میں اصل سے آرکائیو شدہ. اخذ شدہ بتاریخ 21 جنوری 2018.  الوسيط `|url-status=` تم تجاهله (معاونت)
2. ↑  "Karnataka Congress condemns arrest of suspended IPS officer Sanjeev Bhatt". Newstrack India (ANI). 3 October 2011.
3. ↑  "Elected". *دی ہندو* Bangalore, 9 November 2011.
4. ↑  Karnataka Cancer Society آرکائیو شدہ (Date missing) بذریعہ karnatakacancersociety.org (Error: unknown archive URL) website
5. ↑  Indian National Congress[*مردہ ربط*] website.
6. ↑  Karnataka Pradesh Congress Committee website
7. ↑  "UAS panel to grill professor" آرکائیو شدہ (Date missing) بذریعہ hindu.com (Error: unknown archive URL). *The Hindu*. 4 September 2010.
8. ↑  University of Agriculture Sciences, Bangalore. Official website.
یہ تھرما میٹر منفی درجہ حرارت فارنہائٹ پیش کر رہا ہے۔ (−4 °F)
**منفی عدد** ہر وہ حقیقی عدد ہے جو صفر سے چھوٹا ہو۔ یہ مثبت عدد کے مد مقابل ہوتا ہے۔
عام طور پر ایسا عدد نقصان، خسارہ، کمی اور عدم وغیرہ کو پیش کرنے کے لیے استعمال ہوتا ہے۔

مقادیر میں منفی عدد کا مطلب منفی اضافہ ہے جو اصل میں کمی ہی ہے۔ درجات میں بھی اس کا استعمال ہوتا ہے۔ جیسے درجہ حرارت میں منفی درجہ کا ہونا، حرارت کا نہ ہونا ہے۔
اس کی علامت **-** ہوتی ہے۔
مثال کے طور پر «عدد 4- یعنی یہ ایک منفی مقدار ہے جو 4 عدد کے برابر ہے جسے منفی 4 بولا جائے گا۔ دوسرے لفظوں میں صفر، 4 سے اتنا ہی چھوٹا یا کم ہے جتنا وہ 4- سے بڑا یا زیادہ ہے۔ 4- <صفر <4
عددی خط

تحریروں میں اگر کوئی عدد منفی نہ ہو تو اسے مثبت عدد ہی تصور کیا جائے گا۔ لیکن صفر نہ منفی ہے نہ مثبت۔ یوں حقیقی عدد کی تین قسمیں ہیں:- یا وہ مثبت ہوتا ہے یا منفی یا پھر صفر۔

ریاضیات میں مثبت اعداد کو، قدرتی اعداد کہا جاتا ہے۔ اور قدرتی اعداد، صفر اور منفی اعداد کے مجموعہ کو، حقیقی اعداد کہیں گے۔

مزید دیکھیے
-----------

* مثبت عدد
* صحیح عدد
* قدرتی عدد
* طاق عدد
* جفت عدد

حوالہ جات
---------

1. ↑  یادکرد ویکی|عنوان =Negative number|پیوند = |انگریزی ویکیپیڈیا

`E=mc2`     اردو ویکیپیڈیا پر ریاضی مساوات کو بائیں سے دائیں LTR پڑھیٔے     ریاضی علامات
**نواب میر نظام علی خان بہادر آصف جاہ ثانی** 1762ء سے 1803ء تک ریاست حیدر آباد کے تخت پر متمکن رہا۔

علی خان وہ 7 مارچ 1734ء کو پیدا ہوا۔ وہ آصف جاہ اول اور عمدہ بیگم کے چوتھے بیٹا تھا۔

آصف جاہ ثانی نے دار الحکومت اورنگ آباد سے حیدرآباد منتقل کیا۔ ان کا 40 سالہ طویل دور حکومت اس لحاظ سے قابل ذکر ہے کہ اس نے باقی ماندہ ریاست کو استحکام بخشا لیکن حیدر علی اور ٹیپو سلطان سے نظام علی خاں کی لڑائیاں بر صغیر میں اسلامی اقتدار کے لیے تباہ کن ثابت ہوئیں۔ حیدر علی ٹیپو سلطان نے نظام علی خاں کے ساتھ متحدہ محاذ بنا کر انگریزوں کو نکالنے کا جو منصوبہ تیار کیا تھا اگر نظام علی خاں اس میں تعاون کرتا تو شاید آج بر صغیر کی تاریخ مختلف ہوتی۔ لیکن ٹیپو سلطان سے تعاون کرنے کی بجائے نظام علی خان نے 1798ء میں انگریزوں کی فوجی امداد کے نظام Subsidiary System کو قبول کرکے انگریزوں کی بالادستی قبول کرلی اور اس طرح حیدرآباد کی آصف جاہی مملکت اپنے قیام کے 74 سال بعد انگریزوں کی ماتحت ریاست بن گئی۔ یہ وہی نظام تھا جس کو قبول کرنے سے ٹیپو سلطان نے انکار کر دیا تھا اور اس کے نتیجے میں انگریزوں کے حملے کا مردانہ وار مقابلہ کرکے جان دے دی۔

نظام علی خان کی مصلحت آمیز پالیسی نے اس کی جان بھی بچالی اور ریاست کو بھی محفوظ کر لیا۔ 1799ء میں ٹیپو سلطان کی شہادت کے ساتھ انگریزوں کا سب سے طاقتور حریف ختم ہو گیا اور نظام علی خاں ان کے مقابلے میں بے بس ہو گیا۔ اس کی رہی سہی آزادی 1800ء میں ختم کردی گئی۔ اب حیدرآباد برطانوی ہند کی ایک محکوم ریاست بن گئی۔

وہ 6 اگست 1803ء کو چو محلہ، حیدرآباد میں 69 برس کی عمر میں انتقال کر گیا۔

|  |  |  |
| --- | --- | --- |
| پیشرو:**صلابت جنگ** | **سربراہِ  مملکت آصفیہ**  از 1762 تا 1803 | جانشیں:**سکندر جاہ** |
**پولیس کا صداقت نامہ** یا **پولیس سرٹی فیکیٹ** (انگریزی: Police certificate) ایک سرکاری دستاویز ہے جو پس منظری جانچ کی وجہ سے پولیس یا ملک کی کسی سرکاری ایجنسی کی جانب سے جاری ہوتا ہے تاکہ کوئی درخواست گزار کے مجرمانہ ریکارڈ کا شمار کیا جائے، اگر وہ فی الواقع ہو۔ مجرمانہ ریکارڈ میں گرفتاری، سزا اور ممکنہ مجرمانہ مقدمات شامل ہو سکتے ہیں۔ پولیس کے صداقت نامے کو ہانگ کانگ میں اچھے شہری صداقت نامہ، کچھ دیگر ممالک میں خوش اطواری صداقت نامہ (good conduct certificate) اور پولیس کا توضیحی صداقت نامہ ( police clearance certificate) بھی کہا جاتا ہے، جبکہ آسٹریلیا میں اسے قومی پولیس کی تاریخ کی جانچ (national police history check) کہا جاتا ہے۔ اسی صداقت نامے کو عدالتی ریکارڈ کے ماخوذات (judicial record extracts) بھی کہا جاتا ہے۔ 

درخواست گزاروں کو انگلیوں کے نشانات اور کچھ شخصی معلومات فراہم کرنے پڑ سکتے ہیں تاکہ مجرمانہ ریکارڈ کی جانچ ممکن ہو سکے۔ اس مقصد کے لیے سرکاری ایجنسی فیس وصول کر سکتی ہے۔

مزید دیکھیے
-----------

* پس منظری جانچ
* گرفتاری
* سزا
* انگلیوں کے نشانات
* مجرمانہ ریکارڈ

حوالہ جات
---------

بیرونی روابط
------------

* Clickable Maps providing general information on where to obtain a police certificate in the particular country from Citizenship and Immigration Canada
* List of non-immigrant visa requirements for US State Dept. includes police certificatesآرکائیو شدہ (Date missing) بذریعہ travel.state.gov (Error: unknown archive URL)
* Sample Format of a National Police History Check Certificate in Australia
* Sample Format of a National Police Check Certificate issued by an Australian state police agency
* US embassy in Japan website police certificate FAQآرکائیو شدہ (Date missing) بذریعہ tokyo.usembassy.gov (Error: unknown archive URL)
* Explanation of process used to obtain a police certificate in the US from the NZ Dept. of Labor, which requires police certificates
ماہنامہ **معارف** بھارت کے علمی و تحقیقی ادارے دار المصنفین شبلی اکیڈمی، اعظم گڑھ کا ماہانہ علمی و تحقیقی جریدہ ہے جسے سید سلیمان ندوی نے جولائی 1916ء میں جاری کیا تھا۔ اس کا مقصد مذہب و فلسفہ و فکر کی ترجمانی اور نئی تحقیق اور تازہ خیالات کا فروغ عام ہے۔ اس رسالے نے علمِ مذہبی کے ارتقا کو منظر عام پر لانے، اکابرِ سلف کی سوانح عمریوں کو مرتب کرنے اور حکمتِ اسلامی پر تحقیقی مضامین پیش کرنے میں فوقیت حاصل کی۔ نیز مباحث و انتقاداتِ ادب میں اپنے بلند معیار کو برقرار رکھا اور قارئین کم ہونے کے باوجود اس رسالے کی روشنی اب تک قائم ہے۔ ماضی میں الطاف حسین حالی، عبد السلام ندوی، پروفیسر نواب علی، شیخ عبد القادر، عبد الماجد دریابادی، اقبال احمد سہیل، ڈاکٹر محمد اقبال اور نیاز فتحپوری جیسے زعما اس کے مقالہ نگاروں میں شامل تھے۔ معارف کی ادبی خدمات اس دور کے متعدد رسائل سے زیادہ ہیں۔

حوالہ جات
---------

1. ↑  ڈاکٹر انور سدید، **پاکستان میں ادبی رسائل کی تاریخ**، اکادمی ادبیات پاکستان اسلام آباد، جنوری 1992ء، ص 58
2. ↑  ڈاکٹر انور سدید، **پاکستان میں ادبی رسائل کی تاریخ**، اکادمی ادبیات پاکستان اسلام آباد، جنوری 1992ء، ص 59
سقوط قندھار - 1638ء
**پادشاہنامہ** (وقائع عہد شاہجہانی) مغل شہنشاہ شاہ جہاں کے تیس سالہ عہد حکومت کے وقائع کا مجموعہ ہے جو فارسی میں تحریر کیا گیا ہے۔

متن
---

پادشاہنامہ مغل شہنشاہ شاہ جہاں کے عہدِ حکومت کی مکمل تاریخ ہے جس کی ابتدا شاہ جہاں کی پیدائش (1592ء) سے ہوتی ہے اور اختتام 1647ء کے واقعات پر ہوتا ہے۔ پادشاہنامہ عہدِ شاہجہانی کی مکمل تاریخ ہے جو چار جلدوں پر مشتمل ہے۔ اِس کی ہر جلد کا مصنف و مؤلف منفرد ہے۔

#### جلد اول

پہلی جلد کا مصنف معتمد خاں ہے اور اِس جلد میں شاہ جہاں کی پیدائش 1592ء سے تخت نشینی 1628ء تک کے حالات درج ہیں ۔

#### جلد دؤم

جلد دوم تین دفتروں میں تقسیم ہے، اِس میں 1628ء سے 1647ء تک کے حالات درج ہیں۔ دوسری جلد کے مصنف عبدالحمید لاہوری تھے۔

#### جلد سوم

جلد سوم کے مصنف مولوی محمد وارث تھے اور اِس جلد میں 1647ء سے 1657ء تک کے حالات درج ہیں۔ تیسری جلد تاریخ "عمل صالح" کا خلاصہ ہے۔

#### جلد چہارم

جلد چہارم کے مصنف ملا صالح کمبوہ تھے اور اِس جلد میں 1657ء سے 1659ء تک کے حالات درج ہیں۔

موجودہ نسخہ
-----------

* مزید پڑھیں: **جارج سوم**، **سعادت علی خان دوم**

پادشاہنامہ کا ایک مصوری نسخہ نواب اودھ سعادت علی خان دوم نے شہنشاہ انگلستان جارج سوم کو بطور تحفہ بھجوایا تھا جو اَب قلعہ ونڈسر کے شاہی کتب خانہ میں موجود ہے۔ علاوہ ازیں محمد قزوینی کے پادشاہنامہ کا ایک نسخہ برٹش کتب خانہ میں موجود ہے۔ پادشاہنامہ کا ایک نسخہ خدا بخش اورئینٹل پبلک لائبریری میں محفوظ ہے۔

نگارخانہ
--------

* ایرانی صفوی سفیر دربارِ شاہجہانی میں - 1636ء
* مغل کماندار خان جہاں قلعہ ادگیر کی فتح کے بعد - 1636ء
* اورنگزیب عالمگیر اوڑچھا کی فتح کے بعد شہر میں داخل ہوتے ہوئے - 1636ء
* مغل افواج قلعہ دولت آباد کی فتح کے بعد - 1636ء
* مغل کماندار اعظم خان دھرور فتح کرتے ہوئے - 1633ء
* مئی 1631ء میں صفویوں کا قندھار پر قبضہ - 1636ء

مزید دیکھیے
-----------

* شاہ جہاں
* عبدالحمید لاہوری

حوالہ جات
---------

1. ↑  نبی احمد سندیلوی: تذکرہ مؤرخین، صفحہ 78/79، مطبوعہ بنارس، 1938ء۔
**لالچ** یا **حرص** (انگریزی: Greed) حد سے زیادہ یا ناقابل تشفی اندرونی جذبہ ہے کہ کسی طرح سے مادی وسائل کو حاصل کیا جا سکے۔ یہ غذا، مال و دولت، سماجی اوقات یا اقتدار سے متعلق ہو سکتا ہے۔

لالچ اور چاہت میں بڑا فرق ہوتا ہے۔ ایک بچہ کم عمری میں یا بچپن میں آرزو کر سکتا ہے کہ وہ جوانی میں سرکاری ملازمت حاصل کرے گا، اس کا اپنا ایک گھر ہو گا اور اس کی اپنی کار ہوگی۔ تاہم لالچ اس سے کہیں زیادہ ہے۔ لالچ میں وہی شخص سن بلوغ کو پہنچ کر کم سے کم وقت میں زیادہ سے زیادہ مال و دولت بٹورنے، کئی عمارات کھڑی کرنے اور گاڑیوں کی عملًا ایک فوج بنانے کی کوشش کر سکتا ہے، جس کے لیے وہ جائز و نا جائز، ہر قسم کے طریقہ کار کو بہ روئے کار لاتا ہے۔ وہ رشوت لینے اور ہر اصول و ضابطے کو بالائے طاق رکھنے سے گریز نہیں کرتا۔

لالچ کی خامیاں
--------------

لالچ میں دو درجن خامیاں ہیں لیکن اس کی سب سے بڑی خامی کا تعلق انسانی ذہن کے ساتھ ہے۔ االلہ تعالیٰ نے انسان کو تخمینہ لگانے، حساب کتاب کرنے کی صلاحیت سے نواز رکھا ہے۔ ہم جب بھی کوئی چیز دیکھتے ہیں، ہمارا دماغ فوراً اس کے عرض بلد، موٹائی، وزن اور قیمت کا اندازہ لگاتا ہے اور ہم اس حساب کتاب کی بنیاد پر اگلے فیصلے کرتے ہیں۔ تاہم ہم اگر لالچ میں آتے ہیں تو ہمارا دماغ ایک عجیب کیمیکل پیدا کرتا ہے۔ یہ وہ جذبہ ہوتا ہے جو ہماری حساب کتاب کی صلاحیت کو تباہ کر دیتا ہے اور یوں ہم غلط فیصلے کرنے لگتے ہیں۔ لالچی لوگ بے حقیقت انداز میں لالچ سے بھرے فیصلے کرتے ہیں جو کبھی سچ نہیں ہوتے۔ مثلًا، ایک سرکاری افسر ممکن ہے کہ پہلی بار کی رشوت لیتے ہوئے پکڑا جائے اور جو امکانی فائدہ وہ چاہ ریا تھا، اس سے بڑا نقصان وہ چھیلتا ہے۔ وہ اپنا سرکاری عہدہ تو کھوتا ہے، مگر ساتھ میں وہ جیل بھی جاتا ہے۔

مزید دیکھیے
-----------

* ایمانداری

حوالہ جات
---------

1. ↑  لالچ کے گھوڑے
**نظر لکھنوی** غزل، نظم اور نعت گو شاعر تھے۔

نام
---

قلمی نام نظر لکھنوی اصل نام محمد عبد الحمید صدیقی، تخلص نظر لکھنوی تھا۔

پیدائش
------

نظرلکھنوی 3 جولائی 1927ء کو بھارت لکھنؤ موضع 'چنہٹ 'میں پیدا ہوئے۔ -

تعلیم
-----

ابتدا سے ہائی اسکول تک کی تعلیم موضع اُترولہ ضلع گونڈہ سے 1944ء میں مکمل کی

حالات زندگی
-----------

1945ء میں ملٹری اکائونٹس لکھنؤ میں ملازم ہو گئے۔ دسمبر 1947ء کو پاکستان ہجرت کی اور ملٹری اکائونٹس راولپنڈی میں تعینات ہوئے۔ اس طرح راولپنڈی دارالہجرت قرار پایا۔ پہلی اہلیہ کا 5جنوری 1958ء کو راولپنڈی میں انتقال ہوا۔ ان سے پانچ اولادیں ہوئیں جن میں سے تین بیٹے شیر خوارگی کی عمر میں ہی وفات پا گئے اور دو اولادیں ایک بیٹا اور ایک بیٹی حیات رہے۔عقد ثانی 1960ء میں کیا جن سے کوئی اولاد نہیں ہوئی۔ دوسری اہلیہ کا انتقال بھی3جنوری 1980ء میں راولپنڈی میں ہوا۔ ملازمت کے آخری دس سال فیلڈ پے آفس(FPO)، آرٹلری سنٹر اٹک شہر میں گزارے اور وہیں سے 1979ء میں چونتیس سالہ ملازمت کے بعد اپنی بیمار اہلیہ کی تیمار داری کے لیے بحیثیت اکائونٹنٹ ریٹائرمنٹ لے لی۔ اپنی عمر کے آخری دس سال اسلام آباد میں گزارے

وفات
----

3 جنوری 1994ء کو وفات پائی اور ایچ ایٹ قبرستان اسلام آباد میں سپرد خاک ہوئے۔

تصانیف
------

مکمل کلام کے تین مجموعے مرتب کیے ہیں۔

* "لمعاتِ نظر" نعتوں اوع مناقب کا مجموعہ ہے۔
* "لمحاتِ نظر" نظموں کا مجموعہ ہے۔
* "غزلیاتِ نظر"تمام غزلوں پر مشتمل ہے۔

حوالہ جات
---------

1. ↑  وفیات نعت گویان پاکستان:صفحہ 110ڈاکٹر محمد منیر سلیچ: نعت ریسرچ سنٹر کراچی
**نقطویہ** یا نقطوی یا پسی خانی، محمود پسی خانی گیلانی کے پیروکار تھے تقریباً سنہ 800 ھ، سلطنت امیرتیمور گورکن کے زمانے میں، مذہب نقطویہ کی بنیاد رکھی۔ محمود، اس سے پہلے حروفیہ فرقہ کے بانی سید فضل اللہ نعیمی استرآبادی کا پیروکار تھا، لیکن سید فضل اللہ نے اس کی خودپسندی اور نافرمانی کی وجہ سے دھتکار دیا اور تب سے اس کو محمود مطرود یا محمود مردود کہا جانے لگا۔

عقائد
-----

ان کے نزدیک نماز، حج اور قربانی بے عقلی کے مترادف ہے۔ طہارت اور غسل کے مسائل کی تضحیک کرتے تھے۔

ان کا عقیدہ تھا کہ مذہب اسلام منسوخ ہو چکا ہے اس لیے اب نئے دین کی ضرورت ہے۔

نقطوی تحریک کے بانی چند ایرانی علما تھے۔ جب شاہ عباس صفوی کو ان کے عقائد معلوم ہوئے تو اس نے اس فرقہ کے ماننے والے ہزاروں افراد کو موت کے گھاٹ اتار دیا۔ کچھ افراد جان بچا کر ہندوستان آنے میں کامیاب ہو گئے۔ ان میں شریف آملی بڑا با کمال عالم تھا۔ اکبر کے عہد میں ہندوستان کے حالات اس قسم کی تحریکوں کے لیے پہلے ہی سازگار تھے۔ اکبر بادشاہ اور اس کے حاشیہ نشینوں نے اسے ہاتھوں ہاتھ لیا۔ اکبر بادشاہ اسے اپنے مرشدوں کی طرح مانتا تھا۔ ابو الفضل کا بھی اس فرقہ کے ساتھ گہرا تعلق و ہم آہنگی تھی۔

شریف آملی نے اپنے فرقے کی کتابوں سے ثبوت پیش کر کے اکبر بادشاہ کو نیا دین بنانے کی ترغیب دی۔ علمائے سوء کی تائید و حمایت سے ان کے عقائد شہنشاہ جلال الدین اکبر کے خود ساختہ دین الہی میں جلوہ گر ہو گئے۔

حوالہ جات
---------

1. ↑  دبستان مذاہب، ص300
2. ↑  البینات شرح مکتوبات، جلد اول، مقدمہ از پروفیسر محمد اقبال مجددی، صدر شعبہ تاریخ، اسلامیہ کالج سول لائنز لاہور، ص41-42
پندرہ روزہ فیمینائن ایلیگنس ریویو کا شمارہ جو پیرس، فرانس سے شائع ہوا۔
**پندرہ روزہ** (انگریزی: Fortnight) وقت کی ایک اکائی ہے جو 14 دنوں یا دو ہفتوں پر محیط ہوتی ہے۔ اس لفظ کا عمومًا اطلاق اخبارات، رسائل اور جرائد پر ہوتا ہے جس کے چھپنے اور قارئین کے رو بہ رو آنے کا دورانیہ دو ہفتے ہوتا ہے۔ کچھ کام لوگ اور ادارہ جات پندرہ روزہ توقف کے بعد ہی تکمیل کرتے ہیں۔ مثلًا کچھ اسکولوں میں مہینے میں دو بار یا پندرہ روزہ دورانیے سے اسمبلی کا انعقاد ہوتا ہے جس میں طلبہ و طالبات جمع ہوتے ہیں اور اپنی صلاحیتوں کا ایک دوسرے کے رو بہ رو اظہار کرتے ہیں۔ کچھ ادارہ جات میں ہفتہ کے کسی مخصوس دن کو اسی دن کے متبادل انداز میں اجلاس کا انعقاد ہوتا ہے۔ مثلًا، اگر اس ادارے میں سنیچر، 9 نومبر، 2019ء کو اگر کوئی بیٹھک یا میٹنگ ہوتی ہے، تو اگلی میٹنگ اور بیٹھک اِسی سال کی 25 نومبر کی تاریخ ہو ہوتی ہے۔ کچھ چگہوں پر لوگوں کو اجرت ہر مہینے کے ختم پر نہیں بلکہ ہر ہفتہ یا ہر پندرہ روزہ دورانیے سے دی جاتی ہے۔ اسی طرح سے کرایہ جات کہیں ماہانہ کے حساب سے تو کبھی ہفتہ در ہفتہ اور کہیں پندرہ روزہ دورانیے کے حساب سے مطالبہ کیے جاتے ہیں اور ایضًا ادا بھی ہوتے ہیں۔

متواتر دنوں کے طور پر
---------------------

پندرہ روزہ کا استعمال صرف کسی واقعے یا کسی چیز کے پندرہ دن ہی کے توقف سے ہونے پر ہی نہیں ہے۔ پندرہ روزہ کسی ایسے واقعے اور تقریب کے لیے بھی ہوتا ہے جو مکمل طور پر پندرہ دنوں یا دو ہفتوں پر محیط ہوں۔ جس طرح کہ ایک روزہ اجلاس، دو روزہ پروگرام یا تین روزہ تربیتی اجلاس ہو سکتا ہے، اسی طرح سے ہو سکتا ہے کہ کہیں پندرہ روزہ ورک شاپ یا کوئی تربیتی، تدریسی، تعارفی پروگرام ہو۔ اس طرح کا پروگرام غالبًا سبھی دنوں پر مشتمل ہوتا ہے اور اس میں کوئی توقف نہیں ہوتا۔ 

*مثال*: پاکستان کے لاہور شہر کے مال روڈ پر واقع فنون کے مرکز الحمرا آرٹس کونسل نے جون 2019ء کے مہینے میں "چلڈرن تھیٹر ورک شاپ (بچوں کی تمثیلی ورک شاپ)" کا انعقاد کیا جس میں 8 سال سے 17 سال تک کے بچوں کو اسٹیج ڈراما اور اداکاری کی تربیت دی گئی تھی۔ اسی میعاد کے پروگرام کا اگلے سال یعنی 2020ء کے لیے بھی اعلان کیا گیا کیونکہ بچوں کی ایک قابل لحاظ تعداد اس سے استفادہ ہوئی تھی۔

مزید دیکھیے
-----------

* ہفتہ
* ہفتہ رار
* مہینہ
* دو ماہی
* سہ ماہی
* ششماہی
* سال
* سالانہ

حوالہ جات
---------

1. ↑  الحمرا میں پندرہ روزہ"چلڈرن تھیٹر ورکشاپ "کا آغاز
جرمنی میں ایک شخص سائیکل پر کرتب بازی کے طور کافی اونچائی سے چھلانگ لگاتے ہوئے اس تصویر میں دیکھا جا سکتا ہے۔
**چھلانگ** لگانا (انگریزی: Jumping) یا **اچھلنا** ایک متحرک جسمانی کوشش ہے جس میں کوئی ذی حیات جیسے کہ انسان یا جانور اور غیر ذی حیات جیسے کہ روبوٹ خود کو ہوا میں اوپر ہوتے ہوئے اپنے مقام سے ایک طریقے سے آگے بڑھ جاتے ہیں۔ چھلانگ دوڑ سے اس طرح سے مختلف ہے کہ اس میں عمومًا کوئی شخص ہوا میں نسبتًا اونچائی سے ہو کر گزرتا ہے۔ اس کے علاوہ چھلانگ میں یہ اونچائی کا اچھلنا زیادہ عرصے تک جاری رہتا ہے۔ چھلانگ میں اونچائی سے ہو کر گزرنے کا پہلو کسی شخص کے متحرک ہونے کے شروع ہی سے منسلک رہتا ہے۔

چھلانگ لوگ عام طور سے کھیل کود میں لگاتے ہیں۔ مثلًا اولمپک کھیلوں میں لمبے فاصلے کی چھلانگ میں ایک مقابلہ ہوتا ہے۔ بھالا پھینکنے کے مقابلے میں بھی لوگ چھلانگ لگاتے ہیں۔ لوگ شوقیہ ہوائی جہاز یا ہیلی کاپٹر اور پہاڑ کی اونچائی سے چھلانگ لگاتے ہیں۔ ان میں سے اول الذکر اسکائی ڈائونگ کے نام سے موسوم ہے جب کہ ثانی الذکر بنگی جمپنگ کہلاتا ہے۔ 

کرکٹ کے کھیل میں بھی لوگ چھلانگ لگاکر حریف ٹیم کے بلے باز کی گیند کا کیچ پکڑ لیتے ہیں۔

ناگہانی صورت حال میں جان بچانے کے لیے یا پھر خود کشی کرنے کے لیے بھی لوگ اونچی عمارتوں سے چھلانگ لگاتے ہیں۔

چھلانگ لگانا کئی بار کسی اچھی یا بری بات کے پہت زیادہ یا اس کے عام اور ہمہ گیر ہو جانے کے لیے بھی مستعمل ہے۔

مزید دیکھیے
-----------

* دوڑ

حوالہ جات
---------

1. ↑  آئی پی ایل 2020: دھونی نے حیرت انگیز چھلانگ لگاکر کیچ لپکا، ایک بار پھر ثابت کی فٹنس، ویڈیو دیکھیں
2. ↑  "آگ لگالینے کے بعد چوتھی منزل سے چھلانگ لگا دی". 21 اکتوبر 2020 میں اصل سے آرکائیو شدہ. اخذ شدہ بتاریخ 19 اکتوبر 2020.  الوسيط `|url-status=` تم تجاهله (معاونت)
3. ↑  ناندیڑ:پُل سے ندی میں چھلانگ لگانے والی لڑکی کو مسلم نوجوان نے بچالیا
4. ↑  کورونا نے پھر لگائی چھلانگ، پہلی بار 21 ہزار کے قریب نئے کیس، کل تعداد 6.25 لاکھ
پہلی صدی عیسوی میں کنشک کی زیر سرپرستی منعقد ہونے والی **چوتھی بدھ مجلس** میں عام بھکشوؤں کے علاوہ پانچ سو عالم و فاضل راہب شریک ہوئے۔ اس اجلاس کا مقصد بدھ فرقوں میں نظریاتی ہم آہنگی پیدا کرنا تھا چنانچہ بدھی احکامات کی تین مستند اور ضخیم تفاسیر تیار کی گئیں جن میں ہر تفسیر بقول ہیون سانگ ایک لاکھ اشعار پر مشتمل تھی۔

مختلف فرقے
----------

"استھور وادن" اور "مہا سنگھک" گروہوں کے علاوہ ایک بہت اہم فرقہ "شراوستی وادی" بھی تھا جو کشمیر اور متھرا میں انتہائی بارسوخ تھا۔ اس فرقے کے عقائد کو **چوتھی بدھ مجلس** میں "مہاوبھاشا" کے نام سے منضبط کیا گیا، یہ خیالات پرانے فرقے "مہا سنگھک" میں ترقی پانے لگے اور بعد میں مہایان اور ہنیان فرقوں میں بدھ مت کی مزید تقسیم کی بنیاد بنے۔

مزید دیکھیے
-----------

* پہلی بدھ مجلس
* دوسری بدھ مجلس
* تیسری بدھ مجلس

حوالہ جات
---------

1. ↑  Kinnard، Jacob N. *The Emergence of Buddhism: Classical Traditions in Contemporary Perspective*. Fortress Press, 2010. صفحہ 106. ISBN 0-8006-9748-0. 06 جنوری 2019 میں اصل سے آرکائیو شدہ. اخذ شدہ بتاریخ 11 اکتوبر 2017.  الوسيط `|url-status=` تم تجاهله (معاونت)
ملی نغمہ 

```
 ملی نغمہ ایک مختصر اور جدید صنف شاعری ہے جس نے کئی طویل اور قدیم اصناف سخن جیسے رزم نامے، جنگ نامے، حماسہ، ایپک، رجز اور شہر آشوب وغیرہ کی جگہ لے لی ہے۔
```

ملی نغمہ پاکستان میں اردو زبان و ادب کی ایک موضوعاتی صنف سخن ہے جس کا تعلق خاص طور پر پاکستان اور ملت اسلامیہ سے ہے۔ 

```
ایسی شاعری جس میں قومی موضوعات پر بحث کی گئی ہو وہ قومی شاعری کہلاتی ہے لیکن جب قوم کسی خاص مذہب و ملت سے منسوب ہو تو اس کی قومی شاعری کو ملی شاعری کہا جاتا ہے۔ پاکستان کی ملت اسلامیہ کے ساتھ ہم آہنگی کی بدولت اس کی قومی شاعری بھی ملی شاعری کے زمرے میں آتی ہے اور جب اس شاعری کو آلات موسیقی کے ساتھ مخصوص دھنوں سے نغمگی پیدا کر کے گایا جاتا ہے تو وہ ملی نغمہ کہلاتا ہے۔ چونکہ تمام شاعری محسوسات کا غنائی اظہار ہے لہٰذا پاکستان میں ہونے والی تمام قومی و ملی شاعری کو "ملی نغمہ" کہا جاتا ہے۔ 
```

ملی نغمہ خالص پاکستانی صنف سخن ہے اور اس کا موضوع بھی پاکستان اور عالم اسلام ہے اس لیے اس کو گیت جیسی نسوانی اصناف میں شمار نہیں کیا جا سکتا۔
ملی نغمہ باقاعدہ ایک صنف سخن ہے اسے قومی و ملی شاعری جیسے القابات تک محدود نہیں کیا جا سکتا۔
موزمبیق کا پرچم؛ 1975ء سے پرتگال سے آزاد، لزبن میں کارنیشن انقلاب کے بعد ، اس میں کلاشنکوف کی علامت بطور پرتگالی سلطنت کے خلاف مسلح جدوجہد ، کتاب ؛ ہدایت کی علامت اور کھیتی باڑی ؛ معاشی نمو کی علامت کے طور پر۔ 
**جنگیں برائے قومی آزادی** یا **قومی آزادی کے انقلابات** اقوام آزادی کے حصول کے لیے لڑی جانے والی تنازعات ہیں۔ اس اصطلاح کو غیر ملکی طاقتوں (یا غیر ملکی سمجھے جانے والے) کے خلاف جنگوں کے لیے استعمال کیا جاتا ہے تاکہ باغی قومیت کے لیے الگ خودمختار ریاستیں قائم کی جاسکیں۔ ایک مختلف نقطہ نظر سے ، ان جنگوں کو شورش ، بغاوت یا آزادی کی جنگیں کہا جاتا ہے۔  گوریلا جنگ یا غیر متشاکل جنگ اکثر دوسری ریاستوں کے تعاون سے قومی آزادی کی تحریکوں سے منسوب گروپوں کے زیر استعمال ہوتی ہے ۔

اصطلاح "قومی آزادی کی جنگیں" عام طور پر ان لوگوں کے لیے استعمال کی جاتی ہے جو استعماریت سے دستبرداری کی تحریک کے دوران لڑی گئیں۔ چونکہ یہ بنیادی طور پر مغربی طاقتوں اور ان کے معاشی اثر و رسوخ اور سرد جنگ کے ایک اہم پہلو کے خلاف تیسری دنیا میں تھیں ، لہذا اس جملے کو اکثر تعصب یا استخفافی طور پر دیکھا جاتا ہے۔ ان جنگوں میں سے کچھ کو یا تو زبانی یا مادی طور پر سوویت یونین کی حمایت حاصل تھی ، جس نے خود کو ایک سامراج مخالف طاقت سمجھا تھا ، جس نے مغربی حمایت یافتہ حکومتوں کے خلاف مقامی کمیونسٹ یا دوسری غیر مغربی مگر حامی جماعتوں کی متبادل جماعتوں کی حمایت کی تھی۔   تاہم ، یہ ہمیشہ ان ممالک میں سوویت اثر و رسوخ کی ضمانت نہیں تھی۔ عوامی جمہوریہ چین نے سوویت یونین سے مسابقت کے ساتھ ساتھ مغربی اثر و رسوخ سے بالاتر خود کو آزاد قوم پرست ترقی کے ایک نمونے کے طور پر پیش کیا، خاص طور پر ایسی حالت اور دیرینہ دشمنی کا مطلب تھا کہ وہ مغربی طاقت کے لیے ایک خطرہ تھے اور وہ خود کو بھی ایسا ہی سمجھتے تھے، اپنے وسائل کو سیاسی ، معاشی اور عسکری طور پر ویتنام جیسی تحریکوں کی مدد کے لیے استعمال کرتے رہے۔ جنوری 1961ء میں سوویت وزیر اعظم نکیتا خروشیف نے پوری دنیا میں "قومی آزادی کی جنگوں" کے لیے حمایت کا اعلان کیاتھا۔

" سامراجیت "کا کمیونسٹ تصور جو ان جدوجہدوں میں سوویت اور چینی مداخلت اور کالونیوں سے اس کے تعلقات کو اجاگر کرنے کے لیے استعمال ہوا تھا ،اس کی نظریہ سازی ولادیمیر لینن کی 1916ء کی کتاب ، *سامراجیت، سرمایہ داری کے اعلیٰ ترین مراحلہ میں کیا گیا تھا* جبکہ ہو چی من، جس نے 1930ء میں ویتنام منہکی بنیاد رکھی تھی اور 1945ء کے اگست کے انقلاب کے بعد 2 ستمبر 1945ء کو ویتنام کی آزادی کا اعلان کیا تھا، وہ 1921ء میں فرانسیسی کمیونسٹ پارٹی (پی سی ایف) کے بانی رکن تھے۔

حوالہ جات
---------

1. ↑  "ترجمہ سکھلائی".
2. 1 2  Rubinstein, Alvin Z. (1990). *Moscow's Third World Strategy*. مطبع جامعہ پرنسٹن. صفحہ 80. ISBN 0-691-07790-8.
3. ↑  Ballard، Chet؛ Gubbay، Jon؛ Middleton، Chris (1997). *The Student's Companion to Sociology*. Wiley-Blackwell. صفحہ 36. ISBN 0-7567-7867-0.
|  |
| --- |
| حصہ سلسلہ سیاست |
| انتخابات |
| 
بنیادی اقسام |
| 
* ضمنی انتخابات
* براہ راست انتخابات / غیربراہ راست انتخابات
* طے شدہ مدتی انتخابات
* عام انتخابات
* نصف مدت انتخابات
* Primary
* Recall
* انتخابات
* Sortition (allotment)

 |
| 
اصطلاحات |
| 
* Anonymous elector
* Apportionment
* Boundary delimitation (redistricting)

* Crossover voting
* Election silence
* Gerrymandering
* Initiative
* Psephology (electoral study and analysis)

* خفیہ ووٹ
* ووٹ
* Two-round ("runoff")

 |
| 
ذیلی سلسلے |
| 
* سیاسی جماعت
* رائے دہندگی
* انتخابی نظامیں

 |
| 
فہرستیں |
| 

| انتخابات بلحاظ ملک |
| --- |
| * حالیہ انتخابات
* آئندہ عام انتخابات
 |
| 
انتخابی کیلنڈر 2023 |
| * اعلی سطحی قومی
* قومی
* علاقائی
 |

 |
| 
متعلقہ |
| * Criticisms of electoral politics
* انتخابی دھوکہ دہی
* ریفرنڈم (بلحاظ ملک)
* انتخابی دھاندلی
 |
| Politics portal |
| * د
* ب
* ت
 |

**نصف مدت انتخابات** یا **وسط مدتی انتخابات** یا**مڈٹرم الیکشن** (انگریزی: midterm election)انتخابات کی ایک قسم ہے، جس میں عوام حکومت کی درمیانی مدت میں ایک بار پھر ووٹ کا حق استعمال کرتے ہوئے اسی رکن کو یا کسی دوسرے رکن کو چن سکتے ہیں۔ لیکن وہ مدت جو ان انتخابات سے پہلے، پہلی حکومت، حکومت کر چکی ہو، وہ اس میں شمار ہو گئی۔

وضاحت
-----

یعنی اگر ضرورت پڑھ جائے کسی وجہ سے اور دوبارہ انتخابات کرائے جائیں لیکن ان انتخابات میں چنی گئی حکومت صرف سابقہ حکومت سے چھٹے ہوئے وقت تک ہوگی۔ مثلاً 2013 کے انتخابات میں کسی منتخب حکومت (سیاسی جماعت) پر دھاندلی کا الزام لگایا گیا، اگر اب 2014ء میں ان پہ دباؤ آجاتا ہے اور وہ حکومت سے استعفٰی دیتے ہیں تو پھر نئے انتخابات ہوں گے لیکن وہ نومنتخب شدہ حکومت پانچ سال کی بجائے چار سال ہوگی کیونکہ ایک سال پہلے سے ایک سیاسی جماعت حکومت کرچکی ہے، اسے محدود مدّت کے انتخابات کو نیم مدت انتخابات کہتے ہیں۔

ممالک جن میں نصف مدت انتخابات کا قانون موجود ہے
-----------------------------------------------

یہ فہرست حتمی نہیں ہے۔

* ارجنٹائن
* امریکا
* پاکستان
* لیبیا
* فلپائن

مزید دیکھیے
-----------

* سیاست

حوالہ جات
---------
**قابل لڑکا** (انگریزی: Eligible bachelor) سے مراد وہ مرد جو بہ طور خاص اس قابل سمجھا گیا ہے وہ شوہر کے طور پر راجح سمجھا جائے۔ اس کے پس پردہ دولت، سماجی مقام یا دیگر شخصی خصوصیات شامل ہو سکتی ہیں۔ 

بھارت اور پاکستان جیسے کئی ممالک میں یہ رواج عام ہے کہ شادی کے لیے عورت کی عمر مرد سے چند سال کم ہی ہونی چاہیے۔ اگر کوئی مرد اپنے سے کچھ سال بڑی عمر کی عورت سے شادی کر لے تو اسے عمومًا تنقید یا لعن طعن کا نشانہ بنایا جاتا ہے۔ یہی نہیں بلکہ اگر کوئی لڑکی کسی ادھیڑ عمر مرد سے شادی کر لے تو اسے بھی اکثر لوگ عزت کی نگاہ سے نہیں دیکھتے ہیں۔ یہ سمجھا جاتا ہے معاشی تنگی کی وجہ سے، جہیز کی ادائیگی میں ناکامی کی وجہ سے یا مال و دنیوی متاع کی طمع کی وجہ سے یہ قدم اٹھایا گیا تھا۔ ایسے جوڑوں پر طرح طرح کے جملے کسے جاتے ہیں اور کبھی ان کی پیٹھ پیچھے اور کبھی ان کے سامنے ہی ان کو برا بھلا کہہ کر تضحیک کا نشانہ بنایا جاتا ہے۔

ایضًا کسی ایسے مرد سے اگر رشتہ طے کیا جائے جو کچھ کماتا نہ ہو، اسی آمدنی کے ذریعے سے قاصر ہو تو بھی لوگ اسے برا سمجھتے ہیں۔ مرد کا گھر کے کام کاج سے جڑا اور بیوی کا باہر کمانے میں مشغول بھی لوگ برا سمجھتے ہیں۔

مزید دیکھیے
-----------

* شادی

حوالہ جات
---------

1. ↑  شادی میں عمر کا فرق: دگنی عمر کے مرد سے شادی ’آپ کا دماغ خراب ہے‘
چھاپ تلک سب چھینی 14وی صدی کے صوفی سنت امیر خسرو کی ایک غزل ہے جو برج بھاشا میں لکھی گئی تھی۔ اکثر قوالی کی طرح گایا جاتا ہے۔ پاکستان اور بھارت کے مشہور گایکوں نے یہ گانا گایا جیسے نصرت فتح علی خان، صابری بردرز
، عابدہ پروین اور استاد راحت فتح علی خان۔

تاریخ
-----

تصوف میں، بہت لوگ اللہ کے پیار کی جگہ میں لڑکیوں کے پیار اور شرابوں
کے بارے میں لکھتے تھے۔ یہ گانا ویسا ہے: زیادہ تر گانا ایک لڑکی کے پیار کے بارے میں ہے (موہے سہاگن کینی رے/موسے نیناں ملائیکے) اور شراب کے بارے میں بھی بولتا (پریم بھٹی کا مدھوا پلائیکے) مگر گانے کا اصلی مطلب اللہ کا پیار ہے (خسرو نظام کے بل بل جائے)۔

لفظ
---

چھاپ تلک سب چھینی رے موسے نیناں ملائیکے
بات اگم کہہ دینی رے موسے نیناں ملائیکے
پریم بھٹی کا مدھوا پلائیکے
متوالی کر لينی رے موسے نیناں ملائیکے

گوری گوری بياں، ہری ہری چوڑیاں
بياں پکڑ ہر لينی رے موسے نیناں ملائیکے
بل بل جاؤں میں تورے رنگ رجوا
آپ کی سی رنگ دينھی رے موسے نیناں ملائیکے

خسرو نظام کے بل بل جائے
موہے سہاگن کر دینی رے موسے نیناں ملائیکے
چھاپ تلک سب چھینی رے موسے نیناں ملائیکے
بات عجب کہہ دینی رے موسے نیناں ملائیکے

حوالہ جات
---------

1. ↑  "چھاپ تلک (صابری بردرز)". *YouTube* (بزبان برج بھاشا). 07 جنوری 2019 میں اصل سے آرکائیو شدہ.  الوسيط `|url-status=` تم تجاهله (معاونت) صيانة CS1: لغة غير مدعومة (link)
2. ↑  "چھاپ تلک (راحت فتح علی خان اور عابدہ پروین)". *YouTube* (بزبان برج بھاشا). 07 جنوری 2019 میں اصل سے آرکائیو شدہ.  الوسيط `|url-status=` تم تجاهله (معاونت) صيانة CS1: لغة غير مدعومة (link)
3. ↑  "Love and the Metaphors of Wine and Drunkenness in Persian Sufi Poetry" (بزبان انگریزی). 07 جنوری 2019 میں اصل سے آرکائیو شدہ.  الوسيط `|url-status=` تم تجاهله (معاونت)
4. ↑  "What was Rumi talking about?". *Al Jazeera* (بزبان انگریزی). 07 جنوری 2019 میں اصل سے آرکائیو شدہ.  الوسيط `|url-status=` تم تجاهله (معاونت)
انسان کی پیدائش اسلام پر ہے اور اسلام ہی وہ آفاقی مذہب ہے جو پوری انسانیت کو درست سمت پر چلنے کے لیے ہر لمحہ رہنمائی کرتا ہے کہاں گئے سوشلزم کے پچاری آ ج روس ٹوٹ چکا سرخ سویر ا چھٹ چکا اور سبز انقلاب آج بھی اپنی آب وتاب سے قائم ودائم ہے بے شک اللہ ہی کی ذات باقی رہنے والی ہے 
نیشنل لیبر فیڈریشن پاکستان ملک خداد اد پاکستان کے محنت کشوں کی ایسی تنظیم ہے جو نہ صرف مزدوروں کے مسائل حل کرتی ہے بلکہ انھیں ان کی آخرت سنوارنے کے مواقع بھی فراہم کرتی ہے 9نومبر 1969ء کو جب نیشنل لیبر فیڈریشن پاکستان (این ایل ایف) کی تاسیس ہو ئی تو اس وقت مزدور تحریک میں سوشلزم کا طوطی بولتا تھا اور اسلام کا نام لینا ایک مذاق سمجھا جاتا تھا لیکن اپنے قیام کے ایک ماہ بعد ہی اللہ نے این ایل ایف کو پی آئی اے کی یونین پیاسی کی صورت میں ایسی عظیم الشان کامیابی عطا کی اس کے بعد اسلامی مزدور تحریک اپنے جوبن پر رہی اور آج بھی الحمد للہ اپنی آب وتاب سے اسلام کی سربلندی اور مزدوروں کے حقوق کے لیے بر سر پیکار ہے 
نیشنل لیبر فیڈریشن پاکستان کے کارکنان کی نظریاتی تربیت چونکہ جماعت اسلامی کے بانی امام سید ابو الا علی مودودی نے کی اس وجہ سے اس کو جماعت اسلامی کی ذیلی یا برادر تنظیم بھی تصور کیا جاتا ہے
**وائے سرائے بالی**،انڈونیشیا کے شہر بالی میں موجود رومانوی پہاڑوں کے قریب چھوٹے مگر پرتعیش ہوٹلوں کے سلسلے کو وائے سرائے بالی کے نام سے پہچانا جاتا یے۔ اپنے محل و وقوع کی وجہ سے، اسے دنیا بھر میں منفرد مقام حاصل یے۔ وائے سرائے بالی، عبد سینٹر سے صرف پانچ منٹ کی 
ڈرائیو پر واقع یے۔ اس کا طرز تعمیر عام ہوٹلوں سے مختلف ہے، کیونکہ یہ ایک عمارت کی شکل میں نہیں بنی، بلکہ گیارہ ولاز کا مجموعہ ہے۔

ہرولا کا اپنا سوئمنگپ پول ہے۔ ان ولاز کا طرز تعمیر یورپین انداز کا یے، جن میں پرتعیش زندگی گزارنے کی تمام سہولتیں مہیا کی گئی ہیں۔ ان کے 
فرش کی تیاری میں سنگ مرمر کا استعمال بڑی خوبصورتی سے کیا گیا ہے۔ آرٹسٹک سینٹرلی ایئرکنڈیشنڈ، فرنیچر، ایل سی ڈی ٹی وی، براڈبینڈ انٹرنیٹ،
ہرولا کامنی بار، ہوم تھیڑ سسٹم اور بھی بہت کچھہ وائے سرائے بالی میں موجود ہے۔ اس کے علاوہ ایک ہلتھہ فٹنس سینٹر، جمنازیم ہے، جس میں خاص طور پر،
دل کے مریضوں کے لیے جدید آلات نصب کیے گئے ہیں۔ کھانے پینے کے لیے الگ الگ ریستوران بھی موجود ہیں، لیکن ایک مرکزی ریستوران بھی ہے،
جس کے فرنیچ فوڈز کو کئی ایوارڈز بھی مل چکے ہیں۔ ساتھہ ہی ایک یوگا سینٹر بھی ہے، جہاں باقاعدہ یوگا کی کلاسز ہوتی ہیں۔ سائیکلنگ کے شوقین افراد
کے لیے طویل سائیکلنگ ٹریک ہے۔ نیز یہاں سے پٹینو دریا کے ساتھہ پہاڑی سلسلے کا خوبصورت نظارہ بھی آنکھوں کو فرحت و تازگی بخشتا یے اور اگر آپ
علاقے کا دلکش فضائی نظارہ چاہتے ہیں، تو اس کے لیے ہیلی کاپٹر سروس بھی حاضر ہے۔